Izvor: N1

Istraga protiv regionalnog direktora kosovske policije Nehata Tačija je obustavljena i njemu je danas ukinut pritvor u kojem se nalazio od hapšenja 29. septembra. On je u popodnevnim časovima pušten na slobodu.

Njegov advokat Vladimir Gajić rekao je za N1 da je juče dobio rešenje o produženju pritvora koje je Viši sud doneo u petak i na koji su uložili žalbu. Danas im je iz suda javljeno da je žalba usvojena.

"Mi verujemo da je vođen jedan nepotreban postupak i da je sada u poslednjem momentu, na neki način spašena i čast našeg pravosuđa", kaže Gajić.

Kako dodaje, nije video rešenje ali pretpostavlja da u njemu nema ograničenja i da Tači može nesmetano da se vrati na Kosovo.

"Sigurno će biti još ovakvih slučajeva, to je evidentno, to je problem, država mora to da reši taj problem, ovih čuvenih hapšenja po našim poternicama za te terorizme i te takve stvari", kaže Sead Spahović, advokat Nehata Tačija.

U Višem sudu u Beogradu potvrđeno je za N1 da će Tači danas biti pušten na slobodu. Kako su istakli, nadležno Tužilaštvo obavestilo je sud da je obustavilo istragu protiv tačija pa je, u skladu sa zakonom, doneta odluka da mu se ukine pritvor.

Tači je uhapšen na administrativnom prelazu Končulj na osnovu poternice niškog Višeg suda zbog terorizma.

Nehat Tači (40) obavlja dužnost regionalnog komandira Kosovske policije za južni deo Kososvke Mitrovice.